Iako je u ovoj priči glavni lik majka s njezino dvoje djece, vjerujem (i nadam se) kako će se u ovoj priči podjednako pronaći i očevi. Biti roditelj u ovim vremenima koja toliko toga zahtijevaju od nas nije nimalo lako jer biste htjeli i sebi i drugima, a ponajviše svojoj djeci, biti sve. Biti uvijek prisutni, odgovorni, energični, nasmijani, strpljivi, sposobni riješiti svaki problem i situaciju... Unatoč želji da budete sve, vjerojatno ste već došli do zaključka kako ne možete biti sve odjednom. Neki se od vas zbog toga osjećaju jadno i nedostatno. Neki su možda ljuti na svijet koji toliko očekuje od nas. Neki od vas, unatoč tomu što znate da ne možete sve, i dalje pokušavate biti to sve. Bez obzira na to u kojem ste stadiju, voljela bih da vas ova slikovnica pronađe te da vam omogući maleni predah. A možda, samo možda, i da vam pokaže kako dalje. Ja vjerujem da ako to želimo (samo ako ISTINSKI to želimo), možemo SVE. Možemo ispuniti svaku ulogu koju želimo ispuniti; odraditi sve što želimo odraditi; biti sve što želimo biti. No, NE možemo biti sve ISTOVREMENO, posvetiti se svemu istovremeno. Ova priča moj je odgovor na to kako biti sve što želim biti. Želim biti dobra majka, no ne mogu svake sekunde svojega dana biti potpuno posvećena svojoj djeci jer oko mene teče život prepun drugih ljudi, obveza i događanja. Zato se trudim svakodnevno ulaziti i izlaziti iz uloga. Svakodnevno mijenjati fokus. U jednome mi je trenutku prioritet jedno, a u drugome nešto drugo. To je moj način na koji osjećam kako se svima dajem dovoljno, uključujući i samoj sebi, a posebice svojoj djeci. Možda nemam za njih sve vrijeme ovoga svijeta, no vrijeme koje imamo jest vrijeme koje je kvalitetno i sretno, ispunjeno. I onda znaju da sam samo njihova. Nije savršeno, no najbolje je što trenutno znam i mogu. Nadam se da će vam ova slikovnica pomoći u tome da i vi pronađete svoj način kako biti dovoljni – sebi i drugima, a ponajviše svojoj djeci – te kako se osjećati dovoljno dobro – sa sobom i svim ulogama koje ispunjavate. Isto tako, nadam se da će vas potaknuti da se riješite svega onoga što je suvišno – za početak možda zabrinutosti, sumnje i straha, koji vam svakodnevno kradu i vrijeme, ali i radost. Ovo je pomalo drugačija slikovnica od svih dosadašnjih i silno me veselilo njezino stvaranje. Nadam se da ćete u njoj uživati jednako kao što smo Nena i ja uživale u radu na njoj! Autorica: Marijana Brcko Ilustratorica: Nena Pavelić Uvez: tvrdi Broj stranica: 28